સુરત: પહેલી આંતરરાષ્ટ્રીય ફ્લાઇટ ઉડાડવાની તૈયારી કરી રહેલા સુરત એરપોર્ટની વર્તમાન સ્થિતિ જોતાં વિન્ટર શિડ્યુલમાં એરપોર્ટ આંતરરાષ્ટ્રીય ફ્લાઇટ ઓપરેટ કરવા સજ્જ થઇ શકશે કે નહિ એ સવાલ ઊભો થયો છે. ઓક્ટોબરમાં પહેલી આંતરરાષ્ટ્રીય ફ્લાઇટ શરૂ કરવાની તૈયારીઓ વચ્ચે 7 બાબતો એવી છે કે જે આંતરરાષ્ટ્રીય ફ્લાઇટના સપનાને સાકાર થતું અટકાવી શકે છે. જેમાં ઇમિગ્રેશન, કસ્ટમ, 24 કલાક ઓપરેશન, બિલ્ડિંગમાં ફ્લોર ઊભો કરવો, સ્ટાફ નિમણૂક, બેન્કિંગ ફૅસિલિટી, કરન્સી એક્સચેન્જ, ફ્લાઇટ શિડ્યુલ સ્લોટ એપ્રુવલ વગેરે મંથર ગતિએ આગળ વધી રહી છે. સપ્ટેમ્બરના અંત સુધીમાં એરપોર્ટને આંતરરાષ્ટ્રીય ફ્લાઇટ ઓપરેશન માટે સજ્જ કરવાની વાત 10મી ઓગસ્ટ મળેલી સ્ટેક હોલ્ડરની મીટિંગમાં કરવામાં આવી હતી.